বিশ্বব্যাপী আজ সাচ্চা মুমিনের বড় অভাব। ধর্মের প্রতিটি বিষয়ের মতো ইমান বা মুমিনের সংজ্ঞাও আমরা নিজেদের মতো বানিয়ে নিয়েছি। তারপর ইসলাম ও ইবাদতকে কেটে-ছেঁটে মসজিদ-মাদ্রাসায় ঢুকিয়ে সমাজ ও রাষ্ট্র থেকে আলাদা করে ফেলেছি। ফলে আমাদের সমাজ এবং ধর্মীয় জীবনের সঙ্গে মিল তো দূরের কথা যোগাযোগও নেই। ঘুষ, সুদ, দুর্নীতির সঙ্গে মাখামাখি হয়ে যাচ্ছে। একজন বকধার্মিক শবেবরাত এলে পাক্কা মুসল্লি হয়ে যায়। শুক্রবার, রমজানের পহেলা দিন কিংবা ইজতেমার মাঠে আমাদের কপাল ঠেকানো দেখলে শয়তানও বিশ্বাস করবে না এ মানুষটাই গতকাল কিংবা একটু আগেও আকণ্ঠ আল্লাহর নাফরমানীতে ডুবেছিল। দুই দিনের দুনিয়ায় একটু ভালো থাকার জন্য, আল্লাহর নির্দেশের বাইরে গিয়ে বেপরোয়া জীবনযাপনের পর মুমিন মুসলমানের সুরত ধরে আমরা শুধু আল্লাহকে ধোঁকা দিচ্ছি না, ধোঁকা দিচ্ছি নিজেকেই। আল্লাহ বলছেন, ‘যে আমার শোকরিয়া আদায় করে সে নিজের জন্যই করে। আর যে বেপরোয়া জীবনযাপন করে সে নিজেকেই ধোঁকা দেয়। এতে আল্লাহর কোনো ক্ষতি নেই। কারণ তিনি তো অভাবমুক্ত ধনী।’ (সূরা লোকমান : ১২)। হে আমার পাঠক ভাই, মুমিন কোনো সুরতের নাম নয়, পোশাকের নামও নয়। পাঁচ ওয়াক্ত নামাজ কিংবা উদ্দেশ্যহীন কোনো অনুষ্ঠানের নাম নয়। অথচ আমরা এসব কাজকেই মুমিন মুসলমানের প্রথম ও প্রধান কাজ মনে করে থাকি। একজন মানুষ লম্বা দাড়ি, টুপি, পাগড়ি, পাঞ্জাবি পরলে কিংবা পাঁচ ওয়াক্ত নামাজ জামাতের সঙ্গে আদায় করলে সে কোরআনে আঁকা মুসলমান হয়ে যায় না। কোরআনে আঁকা মুসলামান হতে হলে তাকে তার পাগড়ি এবং নামাজ-রোজার বাস্তব অনুশীলন করতে হবে। যেমন নামাজে আমরা ধনী-গরিব সবাই সমান এই শিক্ষা পাই। বাস্তবে এসে যদি আমরা এর চর্চা না করি তবে আমাদের নামাজই আমাদের জন্য জাহান্নামের কারণ হবে। এ কথাই কোরআন বলছে, ‘ধ্বংস ওইসব নামাজীর জন্য, যারা তাদের নামাজের চর্চা সম্পর্কে বেখবর।’ (সূরা মাউন : ৪)। এমনিভাবে রোজার শিক্ষা হলো আল্লাহতায়ালা সব কিছু দেখছেন। অতি গোপনে কিছু খেয়ে নিলেও তিনি দেখবেন। তাই আমরা রোজা যাতে না ভাঙে তাই শত কষ্ট হলেও কিছু খাই না। কিন্তু এ আমরাই আবার সুদ, ঘুষ কিংবা ধর্মের নামে ব্যবসা করার সময় এমন ভাব করি যেন আল্লাহ ওই মুহূর্তে অন্ধ হয়ে আছেন কিছুই দেখছেন। (নাউজুবিল্লাহ)। এক অফিসারকে দেখেছি তিনি রোজার মাসে দিনের বেলায় ঘুষ নেন না। যারা ঘুষ দেয় তাদের বলে, আমি রোজা আছি আপনারা আমার ড্রয়ারে টাকাটা রেখে যান। এ অফিসার ইফতারের পর ঘুষের টাকা স্পর্শ করেন। এ বেকুব অফিসারের কথা শুনে আপনারা হাসছেন? আমি তো মনে করি আমাদের অবস্থা তারচেয়ে কোনো অংশে কম নয়। আমরাও তো রোজা এবং রোজার বাইরের জীবনে আকাশ-পাতাল পার্থক্য করে জীবনযাপন করেছি। জাকাত এবং হজের অবস্থাও তাই। স্বাধীনতার এত বছর পর্যন্ত আমরা জাকাত দিচ্ছি, কিন্তু অর্থনৈতিক সমৃদ্ধি আনতে পারছি না দেশে। এ কথাই প্রমাণ করে আমাদের জাকাত কোরআনের জাকাত হচ্ছে না। হচ্ছে না সাহাবিদের জাকাত। সুতরাং এ জাকাত দিয়ে না মুমিন হওয়া যাবে, না মুসলমান হওয়া যাবে। হজ সম্পর্কে একটু বলি। একজন হাজী দুনিয়ার মায়া ত্যাগ করে মৃত মানুষের মতো আল্লাহর কাছে হাজিরা দেয়। কিন্তু এই হাজী যখন হজ থেকে ফিরে আসে, তখন তার আর মৃত অবস্থা থাকে না। থাকে না আল্লাহর ডাকে ‘লাব্বাইক’ বলার তাগিদও। হজ থেকে ফিরে তিনি ভাবতে থাকেন আমি তো গুনাহমুক্ত হয়ে গেছি। সুতরাং পাপের রাজত্বে আরও কিছু দিন বিচরণ করে নিই। তারপর আবার গিয়ে কাবা তওয়াফ করে গুনাহ মাফ করিয়ে নেব। পাঠক ভাই আপনারাই বলুন, এই ব্যক্তির হজ কি কোরআনের হজ হয়েছে? এই ব্যক্তি কি হজের হাকিকত বুঝতে পেরেছেন। যদি পারতেন তবে হজ ফেরত তিনি জান্নাতি জীবনযাপন করতেন। তার আত্মা থেকে জান্নাতি খুশবু ছড়িয়ে পড়ত সমাজ ও দেশে।